b"\n_START_ARTICLE_\nDavid Beaton\n_START_SECTION_\nBakgrunn\n_START_PARAGRAPH_\nHan var den femte av de fjorten barna til John Beaton, 6. baron av Balfour, og Isobel Monypenny, og han studerte i Saint Andrews, Glasgow og Paris. Han hadde en lysende karriere i kongens tjeneste og hadde et langvarig forhold til Marion Ogilvy, som han fikk \xc3\xa5tte barn med, f\xc3\xb8r han tr\xc3\xa5dte inn i den geistlige stand.\n_START_SECTION_\nBiskop og kardinal\n_START_PARAGRAPH_\nKong Frans I av Frankrike utnevnte ham til biskop av Mirepoix, noe paven approberte, i 1537, og embedet innbragte ham en \xc3\xa5rlig inntekt p\xc3\xa5 omkring 10\xc2\xa0000 livres.  _NEWLINE_I 1538 anbefalte kongene av Frankrike og Skottland overfor paven at de mente at Beaton, som blant annet var en motstander av reformasjonsfremst\xc3\xb8tene i Skottland, burde opph\xc3\xb8yes til kardinal. Han ble kreert til kardinal av pave Paul III den 20. desember 1538._NEWLINE_I 1539 ble han erkebiskop av Saint Andrews. Det bygget seg p\xc3\xa5 den tid opp mot krig, kong Jakob V av Skottland og kong Henrik VIII av England stod mot hverandre. Konflikten br\xc3\xb8t ut i 1542; skottene gjorde det til \xc3\xa5 begynne med bra, men ble til slutt beseiret i slaget ved Solway Moss. Kong Jakob V d\xc3\xb8de i desember 1542, og overlot dermed den skotske trone til sin da en m\xc3\xa5ned gamle datter Maria Stuart._NEWLINE_Etter kongens d\xc3\xb8d foreslo kardinal Beaton, som i kraft av sitt embede var Skottlands kirkelige primas, at han og tre adelsmenn skulle overta de midlertidige styre av landet inntil dronningen ble voksen. Men dette ble avvist av flertallet skotske adelsmenn, som i stedet utnevnte jarlen av Arran til regent. Det gikk ikke bedre enn at kardinal Beaton ble arrestert fordi han hadde foresl\xc3\xa5tt noe annet. Midt i all den uklarhet som fulgte, fors\xc3\xb8kte Henrik VIII \xc3\xa5 f\xc3\xa5 innpass, og paven la Skottland under interdikt p\xc3\xa5 grunn av behandlingen av kardinalen. Interdiktet utl\xc3\xb8ste stor uro, og folkelige oppstander og kritikk fra endel adelsmenn tvang gjennom Beatons l\xc3\xb8slatelse._NEWLINE_Beaton sammenkalte straks alle biskoper og prester til Saint Andrews, og mante til patriotisk motstand mot kong Henrik VIIIs renkespill mot land og kirke._NEWLINE_I oktober 1543 kom patriarken Marco Grimani av Aquileia som pavelig nuntius til det skotske hoff, og innsatte kardinal Beaton som pavelig legat a latere i Skottland. Samtidig, i januar 1544, ble kardinalen kansler, og parlamentet trakk tilbake sin godkjenning av Henrik VIIIs planer om ekteskap mellom prins Edward Tudor og Maria Stuart. _NEWLINE_Strenge tiltak ble fattet mot \xc2\xabdet engelske parti\xc2\xbb i det skotske aristokrati, og biskopene bestemte seg for strenge prosedyrer ogs\xc3\xa5 mot dem som fremmet protestantiske tanker. Dette gjorde kong Henrik VIII rasende, og han begynte \xc3\xa5 legge planer om \xc3\xa5 f\xc3\xa5 myrdet kardinal Beaton. I l\xc3\xb8pet av de p\xc3\xa5f\xc3\xb8lgende to \xc3\xa5r, fikk kardinalen styrket den fransk-skotske allianse. I januar 1546 samlet han igjen geistligheten i Saint Andrews, og ogs\xc3\xa5 denne gangen ble det stilt store pengemidler til r\xc3\xa5dighet for det nasjonale forsvar mot engelskmennene. To m\xc3\xa5neder etter sammenkalte han en provinsialsynode for \xc3\xa5 dr\xc3\xb8fte den kirkelige reform. Synodens dagsorden ble endret av prosessen mot George Wishart, som forkynte protestantisk l\xc3\xa6re. Wishard nektet \xc3\xa5 tilbakekalle sine l\xc3\xa6reutsagn for domstolen, best\xc3\xa5ende blant annet av to erkebiskoper og andre kirkeledere. Han ble d\xc3\xb8mt til d\xc3\xb8den, og dommen ble fullbyrdet den 28. mars 1546. _NEWLINE_Prosessen mot Wishard var med p\xc3\xa5 \xc3\xa5 f\xc3\xa5 fart p\xc3\xa5 protestantenes planer om \xc3\xa5 ta livet av kardinal Beaton. Den 29. mai 1546, rett etter morgengry, fant anslaget sted p\xc3\xa5 Saint Andrews' slott. Han ble drept med flere sverdslag. _NEWLINE_Beaton var den siste residerende kardinal i Skottland inntil erkebiskop Gordon Joseph Gray av Saint Andrews and Edinburgh ble kreert i 1969."